Tamperelainen Lotta Tiitinen huomasi pöntön ensimmäistä kertaa Ratinan rannassa pari viikkoa sitten. Tiitinen pohtii, onko pöntön maalaaja hakenut inspiraatiota 1,1 miljoonan euron arvoisesta yhdysvaltalaisesta nykytaideteoksesta.

Tamperetta kiertävää vessanpönttöä ei ole kiinnitetty mitenkään. Kuva otettu sunnuntaina Laukontorilla. Lotta Tiitinen

– Pari viikkoa sitten näin sen ensimmäistä kertaa Koskikeskuksen alaovien lähellä Ratinan rannassa, tamperelainen Lotta Tiitinen kuvailee ensikohtaamistaan kultaisen vessanpöntön kanssa.

Sitten pönttö katosi. Pian Tiitisen kollega Merja-Liisa Mikkola bongasi pöntön Kalevan Sorsapuistosta.

Tämä kuva on otettu Sorsapuistossa. Merja-Liisa Mikkola

– Aamulla, kun ajoimme töihin, se oli puun juurella. Myöhemmin kollega kertoi, että iltapäivällä se oli vaihtanut paikkaa. On tämä aika hauska juttu.

Kultainen vessanpönttö ei ole millään kiinni, joten sen siirtäminen on helppoa.

Nyt pönttö on palannut takaisin keskustaan. Sunnuntaina Tiitinen näki sen Laukon rannassa.

Esikuvana englantilainen kultapönttö?

Tiitinen yritti etsiä pöntöstä tietoa, mutta ei löytänyt mitään. Hän arveli, että pöntön esikuva voisi kenties olla italialaistaiteilija Maurizio Cattelanin America-taideteos.

Cattelanin teos on vessanpönttö, joka on valmistettu 18 karaatin kullasta. Hän loi teoksen taidemuseo Guggenheimin näyttelyyn New Yorkissa vuonna 2016.

1,1 miljoonan euron arvoinen pönttö varastettiin Englannin Oxfordshirestä lauantaina 14. syyskuuta. Teos oli näytillä Winston Churchillin synnyinkodissa Blenheimin palatsissa meneillään olevassa taidenäyttelyssä.

Tampereen pönttö ilmestyi katukuvaan jo ennen varkautta, joten varkaus tuskin inspiroi pöntön maalaajaa sen tekemiseen. Itse kallis nykytaideteos on kuitenkin voinut toimia Tampereen pöntön innoittajana.

Aito kultainen pönttö katosi, kun lauantaina aamuyöllä hieman ennen kello viittä joukko murtovarkaita tunkeutui Blenheimin palatsiin ja vei pöntön mukanaan. Varkaat saivat aikaan vesivahingon, sillä pönttö oli liitetty palatsin viemäriin, jotta näyttelyn kävijät saivat kokeilla sitä.

Varkaudesta otettiin myöhemmin kiinni 66-vuotias mies, mutta pönttö jäi kateisiin.